Drie gevangenes ontsnap uit Limpopo-tronkVusi John Mabona (links) en Mahlatse David Sithole (regs) (Foto: Verskaf) Die polisie is op die spoor van twee verhoorafwagtende gevangenes wat Saterdagaand saam met nóg ŉ makker uit die aanhoudingselle in Zaaiplaas buite Groblersdal in Limpopo ontsnap het. Een van die gevangenes is intussen weer aangekeer. Kol. Moatshe Ngoepe, woordvoerder van die polisie, sê die ontsnaptes, Dingaan Mtshwene (35), Mahlatse David Sithole (32) en Vusi John Mabona (33), het glo die aand ontsnap terwyl die polisie hulle roetinediens in die selle gedoen het. Die polisie het die drie agternagesit en Mtshwene is weer in hegtenis geneem. Die omstandighede rondom die ontsnapping word nog ondersoek. Mtshwene is aanvanklik in hegtenis geneem vir verkragting en roof met verswarende omstandighede, Sithole (32) vir verkragting en Mabona vir moord en verkragting. Enigiemand met meer inligting oor waar die verdagtes hulself bevind, kan speurder Mhletshwa Shabangu by 082 303 9894 bel of die polisie se misdaadnommer by 08600 10111 skakel.